ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ՀՈՒՆՎԱՐԻ 14-Ի N 28-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՆԱԽԱԳԾԻ ՎԵՐԱԲԵՐՅԱԼ

1. ԱՆՀՐԱԺԵՇՏՈՒԹՅՈՒՆԸ
Սույն որոշման ընդունումը պայմանավորված է «Հայաստանի Հանրապետության կառավարության 2021 թվականի հունվարի 14-ի N 28-Ն որոշման մեջ փոփոխություններ կատարելու մասին» N 798-Ն որոշումն ուժի մեջ մտնելու արդյունքում տնտեսավարող սուբյեկտների մոտ ապրանքների արտահանման խոչընդոտների հաղթահարման անհրաժեշտությամբ։  
2. ԸՆԹԱՑԻԿ ԻՐԱՎԻՃԱԿԸ ԵՎ ԽՆԴԻՐՆԵՐԸ
Կառավարության 2021 հունվարի 14-ի N 28-Ն որոշմամբ սահմանվել է արտահանման (այդ թվում՝ ԵԱՏՄ երկրներ տեղափոխման) ժամանակավոր արգելք՝  ԵԱՏՄ ԱՏԳ ԱԱ որոշակի ծածկագրերով ապրանքների համար։ Միաժամանակ, հիշյալ որոշմամբ նախատեսված արգելքը չի տարածվում մինչև 2021 թվականի հունվարի 25-ը հայտարարագրված և մաքսային մարմինների կողմից բացթողումը թույլատրված՝ որոշմամբ սահմանված ապրանքների վրա:
Միաժամանակ, ՀՀ կառավարության 2021 թվականի մայիսի 20-ի «Հայաստանի Հանրապետության կառավարության 2021 թվականի հունվարի 14-ի N 28-Ն որոշման մեջ փոփոխություններ կատարելու մասին» N 798-Ն որոշմամբ (այսուհետ՝ Որոշում) լրացվել է արգելքից բացառությունների ցանկը և 2021 թվականի հունվարի 14-ի N 28-Ն որոշմամբ սահմանված արգելքի դրույթները չեն տարածվում գունավոր մետաղների ջարդոնից և թափոնից տեղում արտադրվող արտադրատեսակների արտահանման վրա։ Այնուամենայնիվ, մինչև Որոշումն ուժի մեջ մտնելը մի շարք տնտեսավորող սուբյեկտներ փորձել են իրականացնել ապրանքների արտահանումը, որոնց համար որոշմամբ սահմանվել է արտահանման ժամանակավոր արգելք, և դրանց բացթողնման գործընթացում առաջացել են խնդիրներ։ Հաշվի առնելով վերը նշվածը՝ տնտեսավարող սուբյեկտներին մաքսային մարմինների կողմից թույլատրվել է մինչև Որոշումն ուժի մեջ մտնելն իրականացնել հիշյալ ապրանքների բացթողումը մինչև 2021 թվականի մայիսի 22-ը։ Հետևաբար, առաջացած խնդրի կարգավորման նպատակով անհրաժեշտ է թույլատրել Որոշմամբ սահմանված ապրանքների արտահանումը, որոնց բացթողումը մաքսային մարմինների կողմից թույլատրվել է մինչև նշված ժամկետը:
 
3. ՏՎՅԱԼ ԲՆԱԳԱՎԱՌՈՒՄ ԻՐԱԿԱՆԱՑՎՈՂ ՔԱՂԱՔԱԿԱՆՈՒԹՅՈՒՆԸ
[bookmark: _GoBack]ՀՀ կառավարության կողմից սահմանվել է ԵԱՏՄ ԱՏԳ ԱԱ մի շարք ծածկագրերով ապրանքների արտահանման (այդ թվում՝ ԵԱՏՄ երկրներ տեղափոխման) ժամանակավոր արգելք: Միևնույն ժամանակ, նախատեսված արգելքը չի տարածվում 2021 թվականի հունվարի 14-ի N 28-Ն որոշմամբ սահմանված որոշ դրույթների դեպքում։ 
4. ԿԱՐԳԱՎՈՐՄԱՆ ՆՊԱՏԱԿԸ ԵՎ ԲՆՈՒՅԹԸ
Որոշման նպատակն է փոփոխություններ և լրացումներ կատարել ՀՀ կառավարության 2021 թվականի հունվարի 14-ի N 28-Ն որոշման մեջ։
5․ ՆԱԽԱԳԾԻ ՄՇԱԿՄԱՆ ԳՈՐԾԸՆԹԱՑՈՒՄ ՆԵՐԳՐԱՎՎԱԾ ԻՆՍՏԻՏՈՒՏՆԵՐԸ 
    Նախագիծը մշակվել է ՀՀ էկոնոմիկայի նախարարության կողմից։
6.  ԱՅԼ ՏԵՂԵԿՈՒԹՅՈՒՆՆԵՐ
Նախագծի ընդունման կապակցությամբ պետական բյուջեում (կամ տեղական ինքնակառավարման մարմնի բյուջեում) ծախսերի կամ եկամուտների ավելացում կամ նվազեցում չի նախատեսվում:
